KIRJALLINEN KYSYMYS E-2251/02 esittäjä(t): Ria Oomen-Ruijten (PPE-DE) komissiolle. Piiskaniskuvamma.



Virallinen lehti nro 028 E , 06/02/2003 s. 0209 - 0210



KIRJALLINEN KYSYMYS E-2251/02 esittäjä(t): Ria Oomen-Ruijten (PPE-DE) komissiolle (23. heinäkuuta 2002) Aihe: Piiskaniskuvamma Vastauksessaan niin kutsuttua piiskaniskuvammaa koskeneeseen kirjalliseen kysymykseeni E-1452/02(1) komissio toteaa, että tutkimuksen neljänteen ja viidenteen puiteohjelmaan on sisällytetty kaksi kyseiseen aiheeseen liittyvää hanketta. Komissio ei kuitenkaan anna selkää vastausta kysymykseeni, minkä vuoksi esitän sen nyt uudelleen: Nyt on saatettu päätökseen jo viides viisivuotinen puiteohjelma. Milloin voidaan odottaa piiskaniskuvamman ehkäisemistä koskevia tutkimustuloksia, todellisia toimia ja uutta lainsäädäntöä? (1) EYVL C 277 E, 14.11.2002. Erkki Liikasen komission puolesta antama vastaus (3. syyskuuta 2002) Komissio ilmoitti kahdessa aiemmassa vastauksessaan arvoisalle parlamentin jäsenelle tämän kirjallisten kysymysten E-0310/02(1) ja E-1452/02(2) johdosta, että tärkeä piiskaniskuvammoihin keskittyvä tutkimusohjelma on parhaillaan käynnissä. Vuosia 19982002 koskevan kilpailukykyistä ja kestävää kasvua käsittelevän ohjelman yhteydessä komissio on aloittanut Piiskaniskuvamma II -tutkimusohjelman, joka on jatkoa Brite-Euram III -ohjelmalle (Piiskaniskuvamma I). TNO (Alankomaiden sovelletun tieteellisen tutkimuksen järjestö) on kehittänyt Delftissä Piiskaniskuvamma I -ohjelman yhteydessä RID-2 (Rear Impact Dummy) -koenuken, joka pohjautuu parhaillaan etutörmäystesteissä käytössä olevaan koenukkeen. Tämä koenukke on tarkoitettu käytettäväksi testattaessa takapään törmäyksiä, joiden vakavuus on vähäistä tai keskisuurta. Lisätutkimukset ovat välttämättömiä sen selvittämiseksi, voidaanko koenukke hyväksyä myös etupään törmäyksiin. Joitakin Piiskaniskuvamma I -ohjelman ja kansallisten tutkimusten tuloksia tullaan todennäköisesti hyödyntämään uudessa eurooppalaisessa autojen arviointiohjelmassa (EURO-NCAP). Tämä ohjelma tähtää puolueettoman tiedon antamiseen kuluttajille Euroopassa myytävien autojen turvallisuudesta. Maaliskuussa 2001 alkanut Piiskaniskuvamma II -ohjelma jatkuu maaliskuuhun 2004 asti. Se kattaa eri näkökohtia kuten - onnettomuusanalyysit tiedon saamiseksi vamman syistä ja onnettomuusolosuhteista piiskaniskuvammojen syntyessä - laboratorio-olosuhteissa tehdyt tutkimukset ihmiselle aiheutuvista seurauksista ja vammoista koenukeilla arvioitavien perusteiden kehittämiseksi - sopivan testimenetelmän kehittäminen ajoneuvoille (takatörmäystesti). Tulosten valmistuttua niistä käydään keskustelua kansainvälisillä foorumeilla, kuten EECV:ssä (Euroopan koeajoneuvojen komitea), Yhdistyneiden Kansakuntien Euroopan talouskomission GRSP (Passive safety Working Party) -työryhmässä ja IHRA:ssa (tutkimustoiminnan kansainvälisen yhdenmukaistamisen organisaatio). Tämän ohjelman lisäksi tutkii tieliikenteen turvallisuudesta Yhdysvalloissa vastaava NHTSA (National Highway Traffic Safety Administration) parhaillaan lainsäädännön parannuksia tällä alalla. Koska nämä tärkeät tutkimusohjelmat ovat vielä kesken, on niiden tuloksia ja niitä seuraavien uusien määräysten sisältöä vaikea ennustaa. Joka tapauksessa komissio tulee harkitsemaan teknisiä määräyksiä heti tulosten valmistuttua. (1) EYVL C 205 E, 29.8.2002, s. 111. (2) EYVL C 277 E, 14.11.2002.